**RELACION**

**PËR**

**PËR PROJEKTLIGJIN “PËR tregjet financiare TË BAZUARA NË TEKNOLOGJINË E REGJISTRAVE TË SHPËRNDARË”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Teknologjia e regjistrave të shpërndarë ka mundësuar për herë të parë në histori, kryerjen e transaksioneve ekonomike të sigurta ndërmjet dy palëve në distancë, pa përfshirjen e ndërmjetësuesve ose palëve të treta (institucionet bankare, VISA, Paypal etj) si garantues të besueshmërisë. Falë ndërthurjes së fuqive të mëdha procesuese kompjuterike me elementë të kriptografisë, këto regjistra përmbajnë në cdo kohë, informacion të plotë dhe të pandryshueshëm mbi të dhënat dhe historikun e transaksioneve të cdo vlere të integruar në këto sisteme, i cili dakordësohet dhe përditësohet në mënyre periodike nga të gjithë përdoruesit e tij.

Në thelb, kjo teknologji është një regjistër i shpërndarë i cili mund të inspektohet nga të gjithë por nuk mund të kontrollohet nga askush, duke mundësuar kështu transaksione ekonomike të besueshme që autentifikohen nga bashkëpunimi masiv i përdoruesve dhe gjenerohen nga interesi vetjak i gjithësecilit prej përdoruesve dhe jo nga ndonjë autoritet publik.

Token-ët Digjital dhe Monedhat Virtuale janë një lloj aktivi virtual, thelbësisht të varura nga teknologjia e regjistrave të shpërndarë (“Distributed Ledger Technology” - DLT), të cilat i japin përdoruesit të drejta përfitimi, pronësie ose mund të përdoren si instrument pagese, apo mjet utilitar në procesin e blerjes së produkteve apo shërbimeve.

Ndërkohë që përdorimi i shërbimeve financiare të bazuara në DLT po transformojnë në mënyrë të shpejtë tablonë e tregjeve financiare si për investitorët në treg, ashtu edhe për ofruesit e infrastrukturës së tregjeve (sistemet e pagesave, bursat, vendet e tregtimit, kujdestarët e titujve, kompanitë emetuese), këto ngrejnë sfida specifike si për rregullatorët dhe për pjesëmarrësit e tregut, sepse ka paqartësi mbi mënyrën se si mund të aplikohet kuadri rregullator egzistues mbi këto shërbime të inovative. Aktualisht, ekzistojnë disa ligje të cilat rregullojnë sistemin financiar në Shqipëri, por asnjë prej tyre nuk i përshtatet specifikave të tregjeve financiare të bazuara në DLT, dhe si rrjedhojë ky aktivitet aktualisht mbetet i parregulluar. Ndërkohë, ndryshimet e fundit në ligjin nr.9917, datë 19.5.2008 “Për parandalimin e pastrimit të parave dhe financimit të terrorizmit” (i ndryshuar) kanë përkufizuar edhe “Mjetin virtual”, i cilipërfshin të gjitha kategoritë e aktiveve virtuale të përmendura më sipër. Si rrjedhojë, përfshirja e këtyre koncepteve kërkon edhe rregullimin ligjor të mjedisit ku do të operojnë ofruesit e shërbimeve të mjeteve virtuale.

Organizata Ndërkombëtare e Komisioneve të Letrave me Vlerë (IOSCO) dhe Bordi i Stabilitetit Financiar, si një organizatë ndërkombëtare për monitorimin e sistemit global financiar ka rritur fokusin tek aktivet virtuale dhe teknologjitë financiare të decentralizuara lidhur me përpjekjet për të krijuar një kuadër rregullator dhe mbikëqyrës, si domosdoshmëri për të adresuar të gjitha rreziqet që vijnë si rrjedhojë e kryerjes së një aktiviteti të parregulluar.

Aktualisht, tregu global i aktiveve virtuale[[1]](#footnote-1) arrin në rreth 130 miliardë USD, në terma kapitalizimi, si dhe perfshin rreth 2000 aktive virtuale të ndryshme. Duke qënë se në shumicën e vendeve aktiviteti i lidhur me aktivet virtuale është i parrelluguar, ESMA ka shprehur shqetësimin e saj për rastet të shumta mashtrimi nëpërmjet emetimit dhe tregtimit të këtyre aktiveve virtuale.

Në kuadër të sa më sipër, vlerësohet se një mjedis i mirërregulluar i emetimit, ofrimit, dhe tregtimit të aktiveve virtuale mund të sjellë përfitime thelbësore si për ekonominë e vendit ashtu edhe për zhvillimin e tregjeve financiare në tërësi si rritja e eficencës së tregut, mbështetja e formacionit të aftësive në tregun lokal të punës, nxitja e financimeve për kompanitë shqiptare nëpërmjet alternativave të reja të financimit, mbështetja e sistemeve të reja të pagesave, si dhe promovimi i vendit si një ambient kompetitiv për biznesin inovativ. Për më tëpër, rregullimi i këtij sektori do të mbrojë investitorët potencialë shqiptarë nga përfshirja në ndonjë skemë të mundshme mashtrimi.

Në Evropë, shumë shtete kanë ndërmarrë ose janë duke marrë në konsideratë hapa për të zbatuar një legjislacion të caktuar për aktivet virtuale, të cilat nuk mbulohen nga kuadri ekzistues i BE. Kështu, Malta ka në fuqi një ligj për aktivet virtuale, Franca ka mirtuar ligjin në Prill 2019, ndërsa Parlamenti i Liechtenstein në muajin qershor në seancën e parë dëgjuese ka votuar pro Ligjit “Për Blockchain”.

Shumica e vendeve të tjera janë duke aplikuar të ashtuquajturat “regulatory sandboxes”, që përfaqëson një ambient testimi, ku Autoriteti kompetent përkatës teston tregun duke lëshuar licenca me afat të shkurtër, ku vlerësohen të gjitha rreziqet dhe problematikat që has tregu përpara se të hartohet një ligj kombëtar, ndërkohë që nuk frenon bizneset inovative të shfrytëzojnë idetë e tyre. Aktualisht, megjithëse në Europë ky fenomen “regulatory sandboxes” është kthyer në një trend, në Shqipëri nuk suportohet nga ligjet bazë të Autoriteteve Kompetente, pra këto Autoritete nuk kanë të drejtë të lëshojnë rregullore me qëllimin e testimit të tregut si dhe identifikimit të problematikave.

Duke u nisur nga sa më sipër, është e rëndësishme që Shqipëria të përgatitë kornizën ligjore në lidhje me aktivet virtuale. Aktualisht, ashtu si u theksua më sipër nuk ka asnjë ligj që të parashikojë, a) rregullimin, b) ndalimin apo c) penalitet në lidhje me aktivet virtuale dhe shërbimet e lidhura me to.

Për të shfrytëzuar sa më mirë përfitimet që ofron kjo teknologji, por edhe për të adresuar një sërë rreziqesh të mundshme siç janë, krijimi i skemave mashtruese apo skemave të pa autorizuara për të ofruar aktive virtuale, rreziku i përdorimit të aktiveve virtuale për të pastruar para, si dhe manipulimi i tregut, nevojitet një kornizë ligjore e plotë në mënyrë që ky aktivitet të rregullohet.

Këtij qëllimi i shërben hartimi i Projekt-Ligjit “Për tregjet financiare të bazuara në teknologjinë e regjistrave të shpërndarë”. Projekt-ligji synon të rregullojë gjithë infrastrukturën mbi bazën e së cilës funksionon teknologjia “Distributed Ledger” (DLT). Kështu, projektligji synon të rregullojë kushtet për licencimin, ushtrimin e aktivitetit të operatoreve dhe bursave dhe mbikëqyrjen e tyre, kushtet për emetimin e tokenve digjitale dhe monedhave virtuale dhe autorizimin nga Autoritetet kompetente, kushtet dhe rregullat për tregtimin e tokenve digjitale dhe monedhave virtuale, ofruesit e shërbimeve të kujdestarisë për palët e treta, si dhe parandalimin e praktikave abuzive në treg, ku parashikohen gjoba të rënda për cilindo, i cili shkel dispozitat e ligjit.

Objektivi që synon projekt-ligji nëpërmjet rregullimit dhe vënies nën mbikëqyrje të tekonlogjisë së re është:

* Shfrytëzimi sa më i mirë i të gjithë potencialit të fintech dhe të teknologjisë DLT;
* Ulja potenciale e kostovo të sistemit të pagesave;
* Nxitja e financimeve për ekonominë vendase nëpërmjet burimeve alternative të financimit
* Tërheqja e investitorëve të huaj;
* Krijimi i përfitimeve ekonomike për vendin.

Përveç sa më sipër, rregullimi i tekonologjisë “Distributed Ledger” në lidhje me tokenat digjitale dhe monedhat virtuale nëpërmjet këtij Projekt-Ligji synon:

* Ndalimin e operimit të një Burse DLT, në mënyrë të pa autorizuar në territorin e Republikës së Shqipërisë;
* Ndalimin e ofrimit të aktiveve virtuale me ofertë fillestare në mënyrë të pa autorizuar;
* Ndalimin e kryerjes së aktivitetit të kujdestarit të palëve të treta pa autorizim;
* Dhënien ekskluzive të kompetencave te Autoritetit për bllokimin e llogarive për këdo që dyshohet se kryen mashtrim apo abuzim me tregun;
* Vendosjen e sanksioneve të rënda administrative dhe penale në rastet e abuzimit (nga 12 milion lekë deri në 18 milion lekë si gjobë administrative dhe referim tek Kodi Penal, në rast të veprave penale).

Projekt-Ligji mirërregullon funksionet e Autoritetit të Mbikëqyrjes Financiare si institucioni që vlerëson të gjitha aspektet rregullatore dhe përputhshmërinë me kërkesat ligjore, si dhe funksionet e Agjensisë Kombëtare të Shoqërisë së Informacionit (AKSHI), e cila vlerëson të gjitha aspektet dhe kërkesat teknologjike të paraqitura nga subjekti që kërkon të marrë licencë.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Zbatimi i teknologjive të reja është pjesë e programit politik strategjik të Këshillit të Ministrave.

Duke qënë se nga njëra anë Teknologjia DLT është një tekonologji e re, me përfitime potencialisht të mëdha për ekonominë e vendit, por nga ana tjetër përdorimi i kësaj tekonologjie përmban një sërë risqesh në lidhje me mbrojtjen e investitorëve dhe integritetin e tregut, krijimi i një baze ligjore e cila rregullon emetimin, tregtimin dhe ofrimin e aktiveve virtuale, është domosdoshmëri për parandalimin dhe rreziqeve dhe mbrojtjen e interesave të investitorëve shqiptarë.

Në këtë aspekt, hartimi i projekt-ligjit është një hap i rëndësishëm për aplikimin e teknologjive të reja duke synuar që tokenat digjitale dhe monedhat virtuale dhe aktivitetet që burojnë prej tyre t’i nënshtrohen standardeve më të mira.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projekt-ligji i ri synon të krijojë avantazhe ekonomike për vendin nga përdorimi i tekonologjisë DLT.

Emetimi i rregulluar sipas këtij projekt-akti të tokenve digjitale dhe monedhave virtuale (Initial Coin Offering - ICO) dhe i tokenve digjitale te titujve (Securities Token Offering - STO) krijon premisa për sigurimin e një burimi alternativ financimi për hapjen e bizneseve të reja dhe bizneseve të tjera inovative që do ta kishin të vështirë ose të kushtueshme për të mbledhur kapital përmes kanaleve tradicionale të financimit. ICO/STO, gjithashtu, mund të ofrojnë një mjet të shpejtë dhe efektiv për të mbledhur para nga një bazë e diversifikushme investitorësh.

Nga ana tjetër ICO/STO mund të përfaqësojnë një mundësi tërheqëse investimi, duke përfshirë edhe investitorët e vegjël që zakonisht nuk kanë akses në financimin e investimeve të tyre në fazën fillestare. Kjo krijon mundësi për rritjen e përfshirjes financiare.

Një tjetër fushë në të cilën teknologjia e regjistrave të shpërndarë ka potencial të ndryshojë rrënjësisht strukturën e operimit dhe modelin e biznesit, është ajo e remitancave. Me një fluks hyrës prej 1.2 miliardë eurosh në vitin 2018, remitancat mbeten një nga kontribuesit kryesorë në zhvillimin ekonomik të vendit, duke tejkaluar fluksin hyrës të investimeve të huaja direkte[[2]](#footnote-2). Nga ana tjetër, një studim i Bankës së Shqipërisë vëren se kostot e lidhura me dërgimin e remitancave variojnë nga 5 – 24 % të shumës totale të dërguar, me një mesatare prej 8,64%, duke bërë kështu që pjesa më e madhe e remitancave të transferohet në rrugë joformale[[3]](#footnote-3).

Një nga botuesit më prestigjoz në fushën e teknologjisë,Medium, ka kryer një studim krahasimor mes instituconeve të dergesave të parave tradicionale dhe atyre të bazuara në DLT, ku ka konstatuar se automatizimi i proceseve të ndërlikuara të dërgimit të remitancave nëpërmjet përdorimit të teknologjisë së regjistrave të shpërndarë **rezulton në dërgesa parash 388x më të shpejta dhe deri në 128x më të lira[[4]](#footnote-4).**

Më në përgjithësi, e ashtuquajtura 'tokenizim' i aseteve shihet si një trend afatgjatë që ka potencialin për të krijuar rezultate të dobishme si për pjesëmarrësit e tregut, ashtu edhe për investitorët. Tokenizimi është një metodë që konverton të drejtat ndaj një aktivi në një token dixhital. Tokenizimi është një mënyrë efektive për të përfaqësuar pronësinë e aseteve në Teknologjinë e Regjistrit të Shpërndarë (DLT). Virtualisht, çdo gjë mund të tokenizohet, duke filluar nga mallrat fizikë tek instrumentet financiare tradicionale. Tokenizimi ka potencialin për të rritur likuiditetin e disa aktiveve financiare, p.sh., aksioneve të palistuara ose huatë sindikale, duke e bërë më të lehtë dhe më të shpejtë transferimin e pronësisë. Ai, gjithashtu, mund të zvogëlojë nevojën për ndërmjetës.

Krahas avantazheve të sipërlistuara, teknologjia DLT gjithashtu mundëson përdorimin e kontratave të zgjuara (Smart) kontrata të cilat cila përmbajnë një set rregullash dhe kushtesh të cilat vënë në lëvizje reagime të paracaktuara dhe që vetëzbatohen automatikisht në rast të përmbushjes së kushteve të përcaktuara në të. Përdorimi i Kontratave të zgjuara(smart) kanë një potencial të jashtëzakonshëm në uljen e kostove të transaksioneve ekonomike duke zëvendësuar ndërmjetësuesit tradicionalë të transaksioneve si noterët ose sistemet e pagesave me një programe të automatizuara. Në këtë mënyrë përdorimi i kontratave të zgjuara mund të japë rezultate pozitive si për pjesëmarrësit e tregut, ashtu dhe për konsumatorët fundorë.

***Adresimi i problematikave dhe risqeve***

Implementimi i Aktit është i lidhur me nevojën për rritjen e kapaciteteve mbikëqyrëse të Autoriteteve përgjegjëse. Pranë çdo autoriteti përgjegjës do duhet të krijohen njësi të posaçme të specializuara në lidhje me aktivitetin licencues dhe mbikëqyrës të ofruesve të shërbimeve që burojnë nga tekonologjitë e reja. Për këtë arsye, do të kërkohen investime për krijimin e këtyre njësive, si për tërheqjen e stafit të kualifikuar dhe me eksperiencë në tregjet ndërkombëtare (mundësisht të huaj), ashtu edhe për trajnimin e stafit aktual. Rritja e kapaciteteve është garanci për implementimin me sukses të aktit.

Projekt - Ligji synon të adresojë një sërë risqesh, risqe të cilat janë parashtruar edhe në Raportet e publikuara nga institucionet ndërkombëtare si ESMA, IOSCO, EBA mbështetur në praktikën ndërkombëtare.

1. **Mbrojtja e investitorëve dhe integritetit të tregut**

Ashtu si në rastin e instrumentave financiare trandicionale, edhe për tokenat digjitale dhe monedhat virtuale risku që lidhet me investitorët ka të bëjë me shkallën e ndërgjegjësimit të tyre mbi kuptimin e ketyre instrumentave dhe rreziqeve nga investimi në to.

Në lidhje me këtë risk, P-Ligji parashikon në një kre të posaçëm kërkesat në lidhje me emetimin e aktiveve virtuale duke përcaktuar detyrimet e shoqërisë emetuese dhe detyrimin për publikimin e prospektit, apo akt-ofertës pas miratimit nga AMF dhe AKSHI. Kërkesat që duhet të përmbajë një prospekt për tokenat digjitale të titujve janë të njëjta me kërkesat e parashikuara në P-Ligjin “Për tregjet e kapitalit”. Gjithashtu, në mbrojtje të integritetit të tregut, P-Ligji parashikon në kreun IX ndalimin e praktikave abuzive me tregun, sic janë manipulimi i tregut apo tregtimi i bazuar në informacion të privilegjuar. Kundrejt personave që kryejnë apo tentojnë të kryejnë praktika abusive, P-Ligji kI referohet Kodit Penal dhe ligjeve të tjera në fuqi për përgjegjësinë penale të përsonave juridikë.

Shumëllojshmëria e aktiveve virtuale të emetuara dhe të drejtat e ndryshme që ato ofrojnë mund të mos kuptohen lehtësisht nga investitorët, prandaj prioritet i punës të Autoriteteve përgjegjëse mbetet çështja e edukimit financiar të investitorëve, si dhe përshtatshmëria e tyre me llojin e investimit që do të kryejnë. Kështu, në rastin e sipërmarrjes së automatizuar të investimeve kolektive është vënë kufizimi që investitorë në këto skema të jetë vetëm investitorët profesionistë.

Nga praktika ndërkombëtare, një pjesë e bizneseve, që mbledhin kapital nëpërmjet ICO-ve, janë në fazat fillestare të zhvillimit dhe mundësia që këto biznese të dështojnë është e lartë. Si rrjedhojë, investitorët janë të eskpozuar ndaj një risku të konsiderueshëm për të humbur kapitalin e tyre.

Për të adresuar këtë risk, Projekt-Ligji parashikon rolin e agjentit, si subjekt i specializuar që ndihmon shoqëritë emetuese në plotësimin e kërkesave ligjore në lidhje me emetimin e tokenave digjitale dhe monedhave virtuale dhe njëkohësisht garanton autoritetet përgjegjëse për pajtueshmërinë me kërkesat ligjore.

**2. Tregtimi sekondar**

Shumë çështje që kanë të bëjnë me tregtimin e aktive virtuale në platforma të specializuara, në thelb nuk janë të ndryshme nga problemet ekzistuese të aplikueshme në tregjet tradicionale të titujve, edhe nëse ato mund të shfaqen në një mënyrë tjetër. Problemet që shfaqen janë: a ka platforma burimet e nevojshme për të kryer në mënyrë efektive aktivitetet e saj, si dhe për të adresuar rreziqet që mund të lindin prej tyre; a ka krijuar procedura adekuate për të siguruar tregtim të drejtë dhe të rregullt; a ka masa adekuate për të parandaluar konfliktet e mundshme të interesit dhe a siguron akses në shërbimet e saj në mënyrë jodiskriminuese.

Këto risqe adresohen në kreun V, ku janë përcaktuar kërkesat që duhet të plotësojnë Bursat që përdorin teknologjinë e regjistrit të shpërndarë (DLT), ku janë përcaktuar ndër të tjera:

* Kapitali i nevojshëm i Burses që varion nga 20 milion lekë në 90 milion lekë në varësi të llojit të licencës së Bursës,
* Shmangia e konfliktit të interesit,
* Domosdoshmeria e krijimit të procedurave të përshtatshme,
* Përgjegjësitë e bursës

Një tjetër konsideratë e rëndësishme në lidhje me integritetin e tregut është fakti se investitorët zakonisht kanë akses drejtpërdrejt në platformat e tregtimit të aktiveve virtuale, pa përfshirë ndërmjetësuesit e autorizuar, e cila ngre problemin nëse platformat janë në gjendje që në mënyrë efektive të kryejnë kontrolle mbi këta klientë.

Në adresim të këtij risku, P-Ligji parashikon domosdoshmërinë që Bursa DLT të ketë procedura dhe sisteme të brendshme që garantojnë të drejtën e klientëve te saj për të patur mundësi të drejtpërdrejtë në Bursen DLT pa ndërmjetësim.

**3. Shërbimi i kujdestarisë së** tokenave digjitale dhe monedhave virtuale

Investitorët mund të zgjedhin të mbajnë vetë asetet e tyre virtuale, dmth. ata janë në kontroll të plotë të çelësave të tyre privatë, duke përdorur si magazine ruajtje hardware ose software. Avantazhi kryesor i kësaj metode është se investitori mbetet pronari i vetëm i çelësave të tij privat në çdo kohë, gjë që zvogëlon rrezikun e një hakerimi, pasi nuk ka asnjëpikë qendrore tëdështimit. Megjithatë, jo të gjithë investitorët mund të kenë ekspertizën dhe pajisjet e nevojshme për të mbajtur të sigurt çelësin e tyre privat si duhet. Gjithashtu, ky model mund të jetë i papërshtatshëm për disa lloj investitorësh, p.sh., investitorë institucionalë, ku disa individë dhe jo vetëm një duhet të kenë kontrollin e aseteve virtuale.

Investitorë të tjerë u besojnë kujdestarinë e aktiveve të tyre virtuale ofruesve të shërbimit të kujdestarisë, të cilat mbajnë aktivet virtuale (p.sh. çelësat privatë) në emër të investitorit dhe kanë të paktën disa kontrolle mbi këto aktive virtuale.

P-Ligji rregullon kujdestarin e portofolit të palëve të treta, duke përcaktuar kërkesat për licencimin e tyre duke kërkuar edhe një licencë të kufizuar nga Banka e Shqipërisë nisur nga natyra e funksioneve që kryen ky subjekt.

Një nga risqet që paraqitet në këtë aspect lidhet me kërkesat për segregimin e aktiveve të klientit. Në P-Ligj është përcaktuar se kujdestari i portofolit duhet të implementojë sisteme dhe të garantojë vecimin e fondeve të klientëve.

**4. Aspektet Teknologjike**

Megjithëse teknologjia DLT mund të ofrojë një numër përfitimesh të mundshme, ajo gjithashtu, ngre një numër rreziqesh dhe çështjesh specifike për faktin se është ende një teknologji e re dhe se funksionon mbi parimin e "regjistrit të shpërndarë”.

**5. Stabiliteti Financiar**

Nga konkluzionet e ESMA, nuk gjykohet se aktivet virtuale paraqesin një kërcënim për stabilitetin financiar, duke marrë parasysh vëllimet relativisht të vogla të përfshira në këtë lloj aseti, si dhe lidhjet e kufizuara me tregjet financiare tradicionale.

Shumica e investimeve në aktivet virtuale duket se vijnë nga kursimet, dhe jo si pasojë e levës (leverage), dhe nuk duket të jetë një mospërputhje e gjithanshme e likuiditetit apo transformim i maturitetit. Megjithatë, ka disa tregues jo zyrtarë mbi blerjet me levë nga investitorët, për këtë arsye është e rëndësishme monitorimi i rreziqeve të mundshme makro financiare që mund të rrjedhin nga aktivet virtuale. Në lidhje me aktivitetet me levë Financiare, P-ligji ka parashikuar nxjerrjen e akteve nenligjore nga Autoritetet pergjegjese per te percaktuar kushte dhe kritere ne lidhje me perdorimin e leves Financiare.

**6. Pastrimi i Parave**

Projekt-Ligji adreson edhe cështje që lidhen me parandalimin e pastrimit të parave duke kërkuar nga cdotitullar licencekrijimin e një sistem të sigurtë dhe të mbrojtur nga risqet për të monitoruar transaksionet në përputhje me Ligjin Për Parandalimin e Pastrimit të Parave dhe Financimit të Terrorizimit, nëpërmjet hartimit të politikave për parandalimin e pastrimit të parave dhe angazhimit të punonjësve me përvojën e duhur për raportimin e cështjeve që lidhen me parandalimin e pastrimit të parave.

**7. Të tjera**

Ndërkohë që janë bërë përpjekjet maksimale për të adresuar të gjitha problematikat e mundshme qe lidhen me aktivet virtuale te treguara nga praktika e vendeve te tjera, egziston mundësia që problematika apo rreziqe të ndryshme të panjohura në kohën e hartimit të ligjit, apo edhe të pa analizuara si duhet të shfaqen më vonë si rrjedhojë e implementimit të ligjit, zhvillimit teknologjik, ndryshimit të infrastrukturës financiare etj.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Nga pikëpamja procedurale, në rend hierarkik, propozimi i projektligjit mbështetet në dispozitat kushtetuese për propozimin e projektligjeve nga Këshilli i Ministrave dhe shqyrtimin nga Kuvendi.

Gjatë hartimit të aktit janë marrë parasysh gjithashtu aktet ligjore në fushën e aktiveve virtuale të disa vendeve që aplikojnë teknologjinë DLT.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE**

Nuk ka.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji i propozuar është i strukturuar në 9 krerë dhe përbëhet nga 103 nene.

**Kreu I**, parashikon dispozita të përgjithshme si: objekti, fusha e zbatimit dhe përkufizimet.

Projektligji rregullon tregjet financiare te bazuara ne teknologjine e regjistrit te shpernadre duke përcaktuar kompetencat e autoriteteve kompetente që janë AMF dhe AKSHI.

Projektligji rregullon kushtet për licencimin, monitorimin, mbikëqyrjen e subjekteve që emetojnë, tregtojnë ose ruajnë aktivet virtuale, si dhe rregullat për licencimin dhe mbikëqyrjen e veprimtarise së agjentit të aktiveve virtuale. Gjithashtu, ky projektligj përcakton rastet e praktikave abuzive dhe penalitetet perkatese.

**Kreu II** i kushtohet licencave, llojeve të tyre, vlefshmërisë së licencave, kërkesave të përgjithshme për marrjen e licencës, procedurës së aplikimit për licencë, tarifave, etj.

Licencat e parashikuara në këtë ligj janë: Licenca e Bursës së centralizuar dhe decentralizuar DLT (tipi A, B, dhe C), Licenca e agjentit DT, Licenca e Ofruesve të Shërbimeve Inovative, Licenca e Kujdestarit të portofolit të palëve të treta, Licenca e Sipërmarrjes së investimeve kolektive DT, të automatizuara.

Ky kre përcakton kompetencat e Autoriteteve në drejtim të licencimit, procedurën e licencimit si dhe rastet e refuzimit të dhënies së licencës.

Në kreun II, një vend të veçantë zë veprimtaria e mbajtësit të licencës, detyrat e përgjithshme në kuadër të luftës kundër pastrimit të parave, detyrimi për përgatitjen e deklaratës vjetore të përputhshmërisë së mbajtësit të licencës si një element i rëndësishëm i procesit monitorues të veprimtarisë së subjekteve në tregun e aktiveve virtuale.

Regjistrat që duhet të mbahen sipas llojeve të licencave, përbëjnë një pjesë tjetër të këtij kreu. Këto regjistra janë: regjistri i Agjentëve, i Bursave, i Ofruesve të Shërbimit Inovativ, i Ofruesve të Kujdestarisë ndaj Portofolit të Palëve të Treta, i Sipërmarrjeve të Investimeve Kolektive të Automatizuara.

Gjithashtu, ky kre i kushtohet kompetencave të autoriteteve për mbikëqyrjen e veprimtarisë së mbajtësit të licencës si e drejta për t`u informuar, e drejta për të kryer hetime, e drejta për të lëshuar urdhër bllokim, e drejta për të kryer inspektime në vend, si dhe pezullimi, revokimi apo transferimi i licencës. Krahas kompetencave të mësipërme, në këtë kre përfshihet edhe sanksionimi me gjobë, si edhe parashikimi i proçedurës së ankimimit.

**Kreu III** përcakton kërkesat e veçanta për licencimin e agjentit të Token Digjital (TD) dhe rolin e tij si ndërmjetës mes aplikuesve për licencë apo mbajtësve të licencës dhe autoriteteve kompetente. Në këtë kre, janë listuar detyrat që kryen agjenti DT si edhe përgjegjësia e tij për dëmët që shkakton nga shkelja e dispozitave të këtij ligji. Në një nen të veçantë parashikohet parandalimi i konfliktit të interesit midis agjentit të “Token” digjitale dhe mbajtësit të licencës.

**Kreu IV** parashikon rregullat për kryerjen e ofertave të Tokenëve të Titujve virtual dhe monedhave virtuale (STO dhe ICO), si dhe detyrimin për publikimin sipas rastit të një prospekti të plotë, të një memorandumi oferte, apo relacioni prezantues. Sipas parashikimeve të këtij kreu, emetuesi i një STO apo ICO detyrohet të plotësojë kërkesat për marrjen e miratimit dhe publikimit të ofertës, kur shuma e emetimit është jo më e vogël se 8 milion euro.

Gjithashtu, kreu IV parashikohen rregullat për aplikimin për marrjen e miratimit të ofertës, kohëzgjatjen e procedurës së miratimit, kompetencat e AMF-së dhe AKSHI-t, refuzimi për dhënien e miratimit, kerkesat per website të emetuesit dhe publikimi i prospektit të plotë, ose memorandumit të ofertës, ose dokumentit prezantues (Whitepaper).

Në këtë kre rregullohet edhe veprimtaria promocionale në lidhje me një ICO, përgjegjësia e emetuesit, llogaria bankare e detyrueshme, si dhe aspekte tatimore dhe kontabël në lidhje me emetimin e titujve virtuale dhe monedhave virtuale.

Në **kreun V** përfshihen dispozitat për krijimin dhe veprimtarine e Bursës DLT, kërkesa të veçanta për licencimin e Bursës DLT, rregullimin e konfliktit te interesit te Bursës DLT, detyrat dhe përgjegjësite e Bursës DLT si edhe rregulla për tatimin mbi të ardhurat.

Kërkesat e veçanta të Bursës DLT të centralizuar, shërbimet e ruajtjes dhe kujdestarisë së Bursës DLT të centralizuar janë një pjesë tjetër e këtij kapitulli, duke përfshirë edhe kërkesat e veçanta të Burses DLT që ka marrë licencë A, B, apo C. Aktivitetet e tregtimit të marxhinalizuar dhe vendet e tregtimit DLT janë gjithashtu të parashikuara në këtë kapitull.

**Kreu VI** bën fjalë për kompetencat e AKSHI-t, refuzimin e dhënies së certifikimit dhe detyrat e ofruesit të shërbimit inovativ. Ky kapitull përmban edhe dispozita të përgjithshme për ofruesit e shërbimeve inovative, kërkesa të posaçme ndaj ofruesve të shërbimeve inovative, rregulla për parandalimin e konfliktit të interesave të ofruesve të shërbimeve inovative, detyrimet e ofruesit të shërbimit inovativ, detyrat e posaçme të njoftimit të ofruesit të shërbimit innovative etj. Ndërkohë që në këtë kapitull zënë vend edhe dispozitat për përgjegjësitë e ofruesit të shërbimit inovativ, për delegimin tek palët e treta, për tatimin e të ardhurave, për kërkesat ndaj një aplikuesi për çertifikimin e marrëveshjes së teknologjisë inovative, për kërkesat e marrëveshjes së teknologjisë Inovative (kontratat smart), aplikimin për certifikim, si edhe afatet e procedurës së aplikimit.

**Kreu VII** përcakton dispozitat e përgjithshme të aplikueshme për kujdestarët e portofolit të palëve të treta, kërkesat e posaçme të kujdestarit të portofolit të palëve të treta, detyrat e ofruesit të kujdestarisë për portofolin e palëve të treta, detyrimet e ofruesit të kujdestarisë të portofolit të palëve të treta, si edhe mbajtësit e portofolëve të palëve të treta të cilët nuk janë kujdestar, si edhe tatimin e të ardhurave.

Në këtë kre, në lidhje me kujdestarin e portofolit të palëve të treta parashikohet dhënia e një licence të kufizuar nga Banka e Shqipërisë.

**Kreu VIII** bën fjalë për dispozitat e përgjithshme për sipërmarrjet e investimeve kolektive të automatizuara DT, kërkesat e veçanta, website-t reklamues, detyrimet dhe përgjegjësitë e sipërmarrjeve te investimeve kolektive të automatizuara DT.

**Kreu IX** përmban nenet për ndalimin e abuzimit me tregun, **sjelljen e ndaluar që krijon treg të rremë, n**dalimin e manipulimit të tregut. Në këtë kapitull përcaktohet detyrimi për raportim, përkufizohet informacioni i privilegjuar, ka rregulla për ndalimin e tregtimit bazuar në informacionin e privilegjuar si edhe zbulimit të jashtëligjshëm të informacionit të privilegjuar. Ndalimi i tregtimit bazuar në informacionin e privilegjuar, sjellja legjitime, deklarimi i jashtëligjshëm i informacionit të privilegjuar, kumbuesit e tregut janë dispozita të tjera që përmban ky kre.

Sanksionet e përcaktuara në këtë kre janë: gjobë ose burgim sipas përcaktimeve në Kodin Penal të Republikës së Shqipërisë dhe ligjeve të tjera në fuqi, në rastet kur shkeljet përbejnë vepër penale.

**VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Institucionet kryesore të ngarkuara nga ky projektligj për zbatimin e tij janë Autoriteti i Mbikëqyrjes Financiare dhe Agjensia Kombëtare e Shoqërisë së Informacionit (AKSHI).

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është përgatitur si bashkepunim i disa institucioneve: Autoriteti i Mbikëqyrjes Financiare, Agjensia Kombëtare e Shoqërisë së Informacionit (AKSHI) dhe Ministria e Financave dhe Ekonomise, mbështetur në një projekt të prezantuar nga një grup ekspertësh të huaj.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i ligjit mund të ketë shpenzime buxhetore në rastin e punësimit nga AKSHI të stafit të huaj apo trajnimit të stafit vendas.

1. Dokument i ESMA (Autoriteti europian i titujve dhe tregjeve) 9 janar 2019 Nr. 50-157-1391 [↑](#footnote-ref-1)
2. Banka e Shqipërisë ‘*Remitancat, Një Mbështetje për Zhvillim’* (16 Qershor 2018) <https://ëëë.bankofalbania.org/rc/doc/Remitancat\_Revista\_11930.pdf> [↑](#footnote-ref-2)
3. ibid [↑](#footnote-ref-3)
4. Blockdata ‘*Blockchain is Disrupting the $700 Billion Remittance Industry’* (Medium, 7 Mars 2019) <https://medium.com/@blockdata\_tech/blockchain-is-disrupting-the-700-billion-remittance-industry-b79a01a95a10> [↑](#footnote-ref-4)